Først lukkede Rigshospitalet sit barselshotel, hvilket var medvirkende til, at hospitalets fødselschef for to år siden sagde op i protest.

Nu er turen kommet til de sidste fem stuer - barselsafsnittet på Patienthotellet - der af sparehensyn bliver nedlagt. De fem stuer har hidtil været reserveret til førstegangsfødende, hvor en jordemoder kunne hjælpe nybagte familier godt i gang med amning og familiedannelse i det første døgn.

Læs også : Jordemødre efter fødselschefs protestafgang: Presset er stort i hele landet

Det slutter fra den 17. december oplyser Rigshospitalet i en skrivelse til de kommende forældre, der er tilknyttet fødeafdelingen. Her fremgår det, at alle fødsler uden komplikationer eller behov for pleje og behandling foregår ambulant.

- Ved en ambulant fødsel kan du blive på fødeafdelingen i op til 4 timer efter fødslen, og derefter tager du hjem til dig selv. Er du førstegangsfødende, vil du få tilbud om barselsopfølgning i hjemmet, står der i brevet, der er underskrevet chefjordemoder Rikke Nue Møller, klinikchef Heidi Sharif og oversygeplejerske Pernille Emmersen.

Sagde op i protest

I en tidligere sparerunde lukkede Rigshospitalet et særskilt barselshotel, der lå et stykke fra hospitalets hovedbygning. Det var blandt andet medvirkende til, at fødselschef Morten Hedegaard sagde op i protest efter 14 år i spidsen for en af landets største fødselsklinikker.

- Barselshotellet er den mest velfungerende af mine afdelinger med meget tilfredse medarbejdere og meget tilfredse patienter, sagde han i november 2016 til Politiken.

Det lukningstruede barselsafsnit består af fem enestuer med eget bad og toilet, hvor en jordemoder kan hjælpe hjælpe ‘godt i gang med amning og familiedannelse’.

- I vil desuden få råd og vejledning om den første tid hjemme efter fødslen, inden I bliver udskrevet og kommer hjem, står der på Rigshospitalets hjemmeside.

Tilbyder hjemmebesøg af jordemoder

For fremtiden vil Rigshospitalet i stedet tilbyde de nybagte forældre et hjemmebesøg.

- En jordemoder kommer på barselsbesøg hjemme hos jer i dagene efter fødslen. På 3.- 4. dagen efter fødslen kommer I ind til en opfølgning i vores efterfødselsklinik på Patienthotellet, oplyser Rigshospitalet, der dog understreger, at fødende ved komplikationer under enten graviditet eller fødsel fortsat bliver indlagt.